Document ID: 32012R0838

32012R0838
L 252/9
SLUŽBENI LIST EUROPSKE UNIJE
18.09.2012.
PROVEDBENA UREDBA KOMISIJE (EU) br. 838/2012
od 18. rujna 2012.
o odobrenju Lactobacillus brevis (DSMZ 21982) kao dodatka hrani za životinje za sve životinjske vrste
(Tekst značajan za EGP)
EUROPSKA KOMISIJA,
uzimajući u obzir Ugovor o funkcioniranju Europske unije,
uzimajući u obzir Uredbu (EZ) br. 1831/2003 Europskog parlamenta i Vijeća od 22. rujna 2003. o dodacima hrani za životinje za korištenje u hranidbi životinja (1), a posebno njezin članak 9. stavak 2.,
budući da:
(1)
Uredbom (EZ) br. 1831/2003 predviđa se odobravanje dodataka hrani za životinje za korištenje u hranidbi životinja, te osnova i postupci za izdavanje takvog odobrenja.
(2)
U skladu s člankom 7. Uredbe (EZ) br. 1831/2003, podnesen je zahtjev za odobrenje Lactobacillus brevis (DSMZ 21982). Tom zahtjevu su bili priloženi podaci i dokumenti koji se zahtijevaju u skladu s člankom 7. stavkom 3. Uredbe (EZ) br. 1831/2003.
(3)
Zahtjev se odnosi na odobrenje Lactobacillus brevis (DSMZ 21982) kao dodatka hrani za životinje za sve životinjske vrste i njegovo uvrštavanje u kategoriju dodataka „Tehnološki dodaci”.
(4)
Europska agencija za sigurnost hrane (dalje u tekstu „Agencija”) zaključila je u mišljenju od 6. ožujka 2012. (2) da pod predloženim uvjetima korištenja, pripravak Lactobacillus brevis (DSMZ 21982) nema štetan učinak na zdravlje životinja, zdravlje ljudi ili okoliš, te da korištenje pripravka može poboljšati proizvodnju silaže povećavanjem proizvodnje octene kiseline, što rezultira produženom aerobnom stabilnošću tretirane silaže. Agencija ne smatra da postoji potreba za posebnim zahtjevima za monitoring nakon stavljanja na tržište. Ona je također potvrdila izvješće o analitičkoj metodi dodataka u hrani za životinje, koje je dostavio Referentni laboratorij osnovan Uredbom (EZ) br. 1831/2003.
(5)
Procjena Lactobacillus brevis (DSMZ 21982) pokazuje da su uvjeti za odobrenje predviđeni u članku 5. Uredbe (EZ) br. 1831/2003 ispunjeni. Stoga korištenje tog pripravka treba odobriti kako je definirano u Prilogu ovoj Uredbi.
(6)
Mjere predviđene u ovoj Uredbi u skladu su s mišljenjem Stalnog odbora za prehrambeni lanac i zdravlje životinja,
DONIJELA JE OVU UREDBU:
Članak 1.
Pripravak definiran u Prilogu, koji pripada kategoriji dodataka hrani za životinje „Tehnološki dodaci” i funkcionalnoj skupini „Dodaci za siliranje”, odobrava se kao dodatak hrani za životinje u hranidbi životinja, pod uvjetima utvrđenim u tom Prilogu.
Članak 2.
Ova Uredba stupa na snagu dvadesetog dana od dana objave u Službenom listu Europske unije.
Ova je Uredba u cijelosti obvezujuća i izravno se primjenjuje u svim državama članicama.
Sastavljeno u Bruxellesu 18. rujna 2012.

Labels: 0
3
17
6